**IJAMBO NYENICUBAHIRO UMUKURU W’IGIHUGU PETERO NKURUNZIZA ASHIKIRIJE ABARUNDI KUWA 26/08/2005 AHEJEJE KURAHIRA NGO ARONGORE IGIHUGU C’UBURUNDI INYUMA Y’AMATORA.**

*Nyenicubahiro Mana mushobora vyose waremye igihugu cacu c’Uburundi n’abarundi*

*Nyakwubahwa umukuru w’Igihugu ca Afrika Yepfo Tabo Mbeki*

*Nyakwubahwa umukuru w’Igihugu ca Tanzania Benjamin Willian Mukapa*

*Nyakwubahwa umukuru w’Igihugu ca Kenya Mwayi Kibaki*

*Nyakwubahwa umukuru w’Igihugu c’Urwanda Paul Kagame*

*Nyakwubahwa umukuru w’Igihugu ca Mozambique Almando Guebuza*

*Nyakwubahwa mushikiranganji wa mbere wa Ethiopiya Meres Zenawi*

*Nyakwubahwa wahora urongoye iki gihugu c’Uburundi Domisiyano Ndayizeye*

*Ba nyakubahwa mwahoze murongoye iki gihugu cacu c’Uburundi*

*Nyakwubahwa mupfasoni umukuru w’Inamanshingamateka y’Uburundi*

*Nyakwubahwa umukuru w’Inamankenguzamateka y’Uburundi*

*Nyakwubahwa cegera c’umukuru w’Igihugu ca Republika iharanira Democratie ya Kongo Eurodia Ndumbassi*

*Cegera c’uwahora ari umukuru w’igihugu c’Uburundi*

*Ba nyakwubahwa bakuru b’ibihugu*

*Ba nyakwubahwa mwarungitswe n’abakuru b’ibihugu vyanyu aribo ba Zambiya , Algeriya namwe ncuti z’Uburundi tutarinze kudondagura aha*

 *Nyakwubahwa cegera c’umungamabanga mukuru w’Ishirahamwe mpuzamakungu ONU muvyerekeye ibikorwa vyo kubungabunga amahoro Jean Marie Guenon*

*Ba nyakwubahwa Bashingamateka b’Uburundi*

*Ba nyakwubahwa Bakenguzamateka b’Uburundi*

*Ba nyakwubahwa Bashikiranganji ba Leta y’Uburundi*

*Nyakwubahwa Jacob Zuma umuhuza mu matati y’abarundi kandi mukaba muserukiye umugambwe ANC wo muri Afrika y’epfo*

*Nyakwubahwa umukuru w’umugambwe CNDD- FDD Hussein Radjabu*

*Ba nyakwubahwa bakuru b’imigambwe yemewe n’amategeko*

*Ba nyakwubahwa bakozi b’Imana murongoye amashengero atandukanye*

*Ba nyakwubahwa muserukira ibihugu vyanyu mu Burundi*

*Ba nyakwubahwa mugize umurwi ujejwe gutegura amatora mu gihugu*

*Ba nyakwubahwa murangura imirimo inyuranye muri Leta y’Uburundi*

*Ba nyakwubahwa mwese mwaje kwifatanya natwe muri ibi birori*

*Barundi Barundikazi bakunzi mwese b’Igihugu cacu c’Uburundi*

Dutanguye gushimira Imana mushobora vyose yo yazigamye Uburundi n’abarundi gushika kuri uno munsi.Turashimiye abakozi b’Imana bose mu masengero atandukanye, ku ruhara ntangere rwo gusengerra Uburundi n’abarundi mu bihe bihambaye igihugu cacu gihitiyemwo.

Turashimiye kandi abahora barongoye iki gihugu duhereye ku mukuru w’igihugu , leta, abashingamateka , abakenguzamateka eka n’abandi bose bafashanya kurongora iki gihugu mu nikorwa bakoze mugihugu kugira igihugu gishike kuntambwe tugezeko.

Turashimiye ibihugu bidukikije, ishirahamwe ry’ubumwe bwa Afrika ishirahamwe ry’ubumwe bwa Buraya, ishirahamwe mpuzamakungu ONU, eka muncamake turashimiye amakungu ku ruhara ntangere yagize muri uyu mugambi w’amahoro mu gihugu cacu c’Uburundi. Tuboneyeho kandi akaryo ko gushimira umuryango wa San Egidio ku kigoro wagize hakiri kare mu kurondera mukunywanisha abarundi.

Turashimiye abajejwe umutekano ku bukerebutsi bakoresheje mu kwubahiriza umutekano no kubungabunga amahoro mu gihugu cacu c’Uburundi.

Turashimiye kandi abamenyeshamakuru kuruhara ntangere bagize mu gushikiriza abarundi n’amakungu inkuru zimvaho kuvyerekeye umugambi w’amahoro, amatora n’iyindi mirimo irangurirwa mu gihugu cacu.

Turashimiye abanyagihugu kuko ivyo bakoze arivyo vyatumye dushika kuri iyi ntambwe ihambaye mu buzima bw’igihugu cacu.

**Barundi Barundikazi namwe mwese ncuti z’Uburundi**

Intsinzi twaronse si iy’umugambwe CNDD-FDD gusa, ni iy’abarundi bose, abahambaye n’aboroshe, abato n’abakuze, ni instinzi ya demokrasi izira amacakubiri. Dusavye rero abarundi bose ngo bahimbarwe n’iy’intsinzi kuko ari iyabo. Abarundi twese nidufatane munda dukore twivuye inyuma kugira dukize Igihugu cacu maze gisubire gutotahara no kugira ijambo mu makungu. Uko kingana kose kirashobora kutubeshaho twese ndetse kikanafasha Afrika nzima kuzamuka.

Ehe nimwihweze aho uburundi bushushanije kw’ikarata ndonda bihugu. Murabona ko ari umutima wa afrika, niwo uvomera ukongera ugaha inguvu ibihugu vyose vyo muri Afrika nka kurya umutima w’umuntu ushikana amaraso mu bihimba vyose vy’umubiri kugirango umuntu ashobore kubaho. Umutima w’umuntu si igihimba kinini cane kuko ungana n’igipfunsi ariko ukora ibintu bihambaye kandi iyo uhagaze umuntu aca asandaba. Uburundi nabwo si igihugu kinini cane kuko bufise uburinganire bungana na kirometero kwadarato 27831 gusa, ariko burashobora kuvomera no gukomeza Afrika yose. kurya uruzi Nil rufise isoko ryabwo mu Burundi rugaca ruvomera ibihugu bitari bike vya Afrika, niko kandi Uburundi bushobora kubera akarorero ibihugu vyose vya Afrika mu gutsimbataza intwaro ibereye ishingiye kuri democratie ubutungane n’iterambere kuri bose

**Barundikazi barundi namwe mwese mutwumviriza**

Iterambere ntiryizana kandi basokuru barayamaze bati urima itiro ukimbura ingonera. Twebwe ubwacu tugiye gukora kugirango imigambi twashikirije abanyagihugu mu gihe co kwiyamamaza tuyishitse. Tuzokora twisunze amateka n’amategeko tuyubaha kandi tuyubahiriza kuneza y’abarundi bose . Dusavye abashingamateka n’abakenguzamateka batowe, gukorera muntara batorewemwo gusumba uko vyahora kugirango bamenye ibigoye abanyagihuhu kandi biteho ineza y’abanyagigugu baserukira. Dusavye abazorongora abandi mu nzego zose z’igihugu kwubaha amateka n’amategeko kandi bakitaho gusumba abo barongoye.

Dusavye abarundi bose gukura amaboko mumpuzu, bagakora ibikorwa vyo kwitezimbere kugirango iterambere riboneke mu gihugu cose. Abadandaji, ababikore utwabo, abarimyi n’aborozi tubasavye kugira umwete mu bikorwa vyabo. Ahacu tuzofata ingingo zose zizoshoboka kugirango ubutunzi bw’igihugu bwisununure. Igihe co kwicara no kuryamira kirarangiye.

Dusavye abajejwe umutekano w’Igihugu kugira ingendo nshasha kugira umutekano urushirizeho gutera uja imbere. Ahacu tuzoshishikara kubabafata mu mugongo kandi ntuzofata ingingo zose zishoboka kugirango amahoro arame mu gihugu cacu.

Tuboneyeho gusaba umuhari palipehutu FNL guhagarika intambara no kwemera gutangura ibiganiro na Leta maze abanyagihugu bose baruhuke.

Mu gihugu cacu hari impfuvyi nyishi n’abapfakazi batari bake biturutse ku ntamabara yari imaze imyaka irenya cumi, hari kandi abahora mu rugama basubiye mu buzima busanzwe ariko bafise ingorane zitari nke mu buzima barimwo, abo bose tuzobitaho bimwe biboneka. Tubasavye kwihangana nkuko bamye bavyerekana mugihe vyari bigoye.

**Barundi barundikazi bakunzi b’Uburundi namwe ncuti z’Uburundi**

Ni akamaramaza kubona gushika uno munsi usanga mu mahanga ishusho bari bafise ku Uburundi, ari indyane, ari amacakubiri hagati y’abahutu n’abatutsi igihugu casasiye indava ibiturire , ikinyoma kudahana n’ayandi mabi.

Kukaba nkako haraciye imyaka itari mike umubano mwiza waratitutse hagati ya bene Burundi, kandi igihugu carasinzikaye bimwe biboneka muvy’ubutunzi gushika naho ku rutonde rwerekana uko ibihugu bisumbasumbana mu vy’ubutunzi igihugu cacu kiza mu bihugu vyanyuma. Ku bitwerekeye rero, turiyemeje kurwanya bimwe biboneka abonona ubutunzi bw’igihugu.

Abazofatwa mu ngendo yo kurya ibiturire no kubitanga, yo gusahura igihugu bazohanwa hisunzwe amategeko kandi ntituzobihanganira. Tuzofata kandi ingingo zishoboka kugirango dutuze ububegito buboneka mu barundi bamwe bamwe bataye umurongo .Hari ubusuma bwimonogoje mu gihugu, ugufata bakenyezi ku nguvu eka n’ayandi mabi yo guhonyanga agateka ka zina muntu

Tuzofata ingingo zo gukingira abanyagihu na cane cane mu kwiga ingendo n’amategeko yodufasha gukura ibirwanisho bikwiragiye mub’anyagihuhu batabifitiye uburenganzira, aha tuzokwisunga cane cane amasezerano yo guhagarika intambara.

Turiyemeje gushigikira ironderwa ry’ivyotuma umugambi witwa Objectif du Millénaire pour le développement w’ishiramawe mpuzamakungu ONU mukurwanya ubukene n’inzara ushoboka. Tugiye kandi gukora ibishoboka vyose kugira yegereyegere zabaye ndase mubisata bimwe bimwe vy’igihugu zihagarare.

Twiyemeje kugira imigenderanire n’ayandi makungu duhereye ku bihugu duhana imbibe nakare abarundi barayamaze bati bugabo bwa jenyene yambuwe n’imburu, natwe ntitugomba kuba ba bugabo bwa jenyene.

Tugiye kuzogendera ibisata vyose vy’ubuzima bw’igihugu kugira dusange abakozi ku kivi maze tuvugane ibibagoye n’ingene twobitorera umuti. Tuzoshigikira bimwe biboneka urugambi wo kurwanya ikiza SIDA na malaria. Kugira ivyo vyose bishoboke abarundi twese dutegerezwa kugira umutima wo gukunda igihugu cacu, tugafata munda kandi tugakora twivuye inyuma tutinubana. Dusavye rero ko hatogira umuntu yigira sindabibazwa canke ngo yikumire mu bikorwa vyo gutezimbere igihugu cacu.

Dusavye kandi abakozi b’Imana gushishikara basengera igihugu cacu kandi muna dusengere kugira kibandanye kuronka imigisha iva ku mana mushobora vyose.

Mugusozera iri jambo turamenyesheje ko kuva muri uku kwezi kw’icenda, abana bose mu mashure y’intango batazusubira gutanga mafaranga y’ishure bahora batanga kugira turemurure abavyeyi.

Tukaba kandi dusubiye gushimira bimwe bivuye ku mutima abo bose bafashije muri uno umugambi w’amahoro, dutanguriye cane cane ku bahuza bagiye barakurakuranwa kuri uno mugambi w’amahoro ku gihugu cacu c’Uburundi . Tugashimira kandi abo bose bakoze bitanga kugira ibi birori bitunganywe mu munezero ntangere. Tugashimira kandi abavyeyi batureze. Tugashimira n’umutambukanyi wacu yihanganye mubihe bihambaye. Tukaba dushimiye abanyacubahiro bose baje kudufata mumugongo, ari abaturutse mu bihugu vya kure. Tukaba kandi tubasabiye ku mana yuko bosubira mu bihugu vyabo amarembe, baturamukirize benewacu iyo baje baturuka.

**Tukaba turangije tubipfuriza mwese amahoro y’Imana**

**Murakoze .**